
Text rozhodnutia
Súd: Krajský súd Prešov Spisová značka: 6Co/140/2011 Identifikačné číslo súdneho spisu: 8710212319 Dátum vydania rozhodnutia: 25. 10. 2011 Meno a priezvisko sudcu, VSÚ: JUDr. Peter Straka ECLI: ECLI:SK:KSPO:2011:8710212319.2 Uznesenie Krajský súd v Prešove v právnej veci žalobkyne Y. O., bytom F., P. XX, právne zast. JUDr. Jozefom Beňom, PhD. so sídlom Poprad, Námestie sv. Egídia 95, proti žalovanému F., s. r. o., W., F. XX, IČO: 35 807 598, v konaní o súdny poplatok za odvolanie, o odvolaní žalovaného proti uzneseniu Okresného súdu Poprad zo dňa 7. 6. 2011, č. k. 20C 205/2010-145 jednohlasne takto r o z h o d o l : P o t v r d z u j e uznesenie. o d ô v o d n e n i e : Okresný súd Poprad (ďalej len „prvostupňový súd“) napadnutým uznesením uložil žalovanému povinnosť zaplatiť súdny poplatok za odvolanie vo výške 21,50 Eur. Žalovaný podal proti uzneseniu odvolanie. V odvolaní uviedol, že v predmetnej veci mu už bolo doručené uznesenie Okresného súdu Poprad č. k. 20C 205/2010-144 zo dňa 7. 6. 2010, na základe ktorého už zaplatil súdny poplatok vo výške 21,50 Eur za podané odvolanie voči rozsudku Okresného súdu Poprad č. k. 20C 205/2010-132 zo dňa 17. 1. 2010. Z tohto dôvodu mu nie je zrejmé, prečo má opätovne platiť za podané odvolanie súdny poplatok. Navrhol, aby odvolací súd napadnuté uznesenie zrušil. Z obsahu spisu odvolací súd zistil, že prvostupňový súd napadnutým uznesením uložil povinnosť zaplatiť žalovanému poplatok za odvolanie vo výške 21,50 Eur z dôvodu, že žalovaný podal odvolanie proti rozsudku prvostupňového súdu č. k. 20C 205/2010-132 zo dňa 7. 1. 2010. Žalovanému bola uznesením č. k. 20C 205/2010-144 zo dňa 7. 6. 2010 uložená povinnosť zaplatiť súdny poplatok za návrh vo výške 21,50 Eur a nie za odvolanie, ako tvrdí žalovaný. Povinnosť zaplatiť súdny poplatok za návrh mu bola uložená prvostupňovým súdom v súlade s ust. § 2 ods. 2 zákona č. 71/1992 Zb. v platnom znení podľa položky 1 písm. a) Sadzobníka súdnych poplatkov. Podľa § 2 ods. 2 zákona č. 71/1992 Zb. o súdnych poplatkoch a poplatku za výpis z registra trestov ak je poplatník od poplatku oslobodený a súd jeho návrhu vyhovel, zaplatí podľa výsledku konania poplatok alebo jeho pomernú časť odporca, ak nie je tiež od poplatku oslobodený. Túto povinnosť však odporca nemá v konaní o rozvode manželstva, o neplatnosti manželstva alebo o určenie, či tu manželstvo je alebo nie je, ak súd tak rozhodne alebo ak uloží náhradu trov konania poplatníkovi. V predmetnej veci bola žalovanému uložená povinnosť zaplatiť poplatok za návrh ako žalovanému v konaní, a to z dôvodu, že žalobkyňa bola od poplatku oslobodená a súd jej návrhu vyhovel. Bola úspešná v celom rozsahu a z tohto dôvodu, keďže žalovaný nie je oslobodený od poplatku, zo zákona mu vyplýva táto povinnosť. Z uvedených dôvodov odvolací súd napadnuté uznesenie postupom podľa § 219 O.s.p. potvrdil. Poučenie: Proti tomuto uzneseniu odvolanie nie je prípustné.

